b'\n_START_ARTICLE_\nBo\xc5\xbeji oklep\n_START_SECTION_\nZgodba\n_START_PARAGRAPH_\nJackie, znan pod vzdevkom \xc2\xbbAzijski sokol\xc2\xab, je nekdanji glasbenik, ki postane pustolovec in lovec na zaklade. Na odpravi v Afriki od lokalnega plemena ukrade dragocen me\xc4\x8d in ga da na dra\xc5\xbebo, kjer ga odkupi May Bannon (Lola Forner), lepa h\xc4\x8di grofa Bannona (Bo\xc5\xbeidar Smiljani\xc4\x87). Kasneje stopi z njim v stik \xc4\x8dlan njegove nekdanje skupine, Alan (Alan Tam), ki ga prosi za pomo\xc4\x8d: njegovo ljubico Lorelei (Rosamund Kwan) so ugrabili \xc4\x8dlani zlobnega verskega kulta, da bi prek nje izsilili Jackiejevo sodelovanje. Lastijo si namre\xc4\x8d dva kosa legendarnega \xc2\xbbBo\xc5\xbejega oklepa\xc2\xab, od Jackieja pa pri\xc4\x8dakujejo, da jim bo prinesel preostale tri kose in me\xc4\x8d. Jackie in Alan se dogovorita z grofom Bannonom, ki ima v lasti te kose: od njega si sposodita kose za nalogo re\xc5\xa1itve Lorelei, v zameno za obljubo, da bosta prinesla cel oklep grofu, ter pod pogojem, da gre May z njima._NEWLINE_Jackie, Alan in May odpotujejo v severno Jugoslavijo, kjer ima kult skriven samostan v jamskem gradu. Vdrejo v skrivali\xc5\xa1\xc4\x8de in neopa\xc5\xbeeni re\xc5\xa1ijo Lorelei, vendar pa so vodje kulta pri\xc4\x8dakovali njihov prihod in so oprali mo\xc5\xbegane Lorelei, ki je zdaj pod njihovim nadzorom. V po\xc4\x8ditni\xc5\xa1ki hi\xc5\xa1i Bannonov Lorelei zadrogira Alana in ga pripravi do tega, da ukrade tri kose oklepa. Jackie se zato splazi nazaj v samostan in re\xc5\xa1i svoje prijatelje. Alan in Lorelei uideta, Jackie pa ubrani napad pripadnikov kulta in odkrije Bo\xc5\xbeji oklep v jami. A \xc5\xa1e preden mu uspe vzeti oklep, se pojavi Veliki Mag, ki nadenj spusti svoje \xc5\xa1tiri morilke. V dolgotrajnem spopadu jih Jackie premaga, izkori\xc5\xa1\xc4\x8dajo\xc4\x8d njihove visoke pete kot \xc5\xa1ibkost. Nato ga obkolijo preostali Magovi mo\xc5\xbeje. Jackie takrat razkrije, da nosi jopi\xc4\x8d, opasan s palicami dinamita, in zagrozi, da bo vrgel v zrak celoten samostan. Nekaj \xc4\x8dasa blefira, nato pa po nerodnem zares pri\xc5\xbege v\xc5\xbeigalno vrvico, zato vr\xc5\xbee jopi\xc4\x8d od sebe in zbe\xc5\xbei iz samostana._NEWLINE_Eksplozija medtem povzro\xc4\x8di, da se samostan sesede in pod seboj pokoplje kult ter Bo\xc5\xbeji oklep. Jackie ste\xc4\x8de iz jame in opazi Alana, Lorelei in May v toplozra\xc4\x8dnem balonu v bli\xc5\xbeini. Z drznim skokom z vrha jame pristane na vrhu balona, nakar vsi uidejo.\n_START_SECTION_\nProdukcija\n_START_PARAGRAPH_\nFilm je bil ve\xc4\x8dinoma posnet na lokacijah na Hrva\xc5\xa1kem in v Sloveniji, ki sta bili takrat del Jugoslavije. V Sloveniji sta kot lokacija slu\xc5\xbeila Predjamski grad in Bre\xc5\xbeice z gradom. Sodelovalo je ve\xc4\x8dje \xc5\xa1tevilo lokalnih terenskih pomo\xc4\x8dnikov in statistov, pa tudi nekaj igralcev s pomembnej\xc5\xa1imi stranskimi vlogami, predvsem hrva\xc5\xa1ka igralca Bo\xc5\xbeidar Smiljani\xc4\x87 (kot grof Bannon) in Boris Gregori\xc4\x8d._NEWLINE_V Predjamskem gradu ali v hrva\xc5\xa1kem Samoborju (verjetneje v slednjem) se je zgodila usodna nesre\xc4\x8da, v kateri se je Chan huje po\xc5\xa1kodoval: med snemanjem za\xc4\x8detnega dela, v katerem glavni junak be\xc5\xbei pred \xc4\x8drnci v grajskih ru\xc5\xa1evinah, bi moral sko\xc4\x8diti z drevesa na zid, a se mu je zlomila veja, zato je zgrmel 12 metrov v globino ter si na skalah po\xc4\x8dil lobanjo.\n_START_SECTION_\nIzid in odziv\n_START_PARAGRAPH_\nV domovini je bil film uspe\xc5\xa1nica in je bil tretji najuspe\xc5\xa1nej\xc5\xa1i film 1980. let po \xc5\xa1tevilu gledalcev. V Zdru\xc5\xbeenih dr\xc5\xbeavah Amerike je iz\xc5\xa1el \xc5\xa1ele leta 1998 v distribuciji Dimension Films pod zavajajo\xc4\x8dim naslovom Operation Condor II: The Armour of the Gods, a le neposredno za doma\xc4\x8di video, brez distribucije v kinematografih. Ameri\xc5\xa1ka razli\xc4\x8dica je bila sinhronizirana v angle\xc5\xa1\xc4\x8dino, deset minut kraj\xc5\xa1a in z novo glasbeno podlago. Bo\xc5\xbeji oklep II: Operacija Kondor je sicer naslov nadaljevanja, ki je iz\xc5\xa1lo leta 1991.'